Clemens Episcopus servus servorum Dei, dilectis filiis sanctæ Genovefæ Parisiensis, et sancti Luciani Belvacensis, et sancti Martini Nivernensis Monasteriorum Abbatibus salutem, et Apostolicam benedictionem. Etsi quibuslibet Religiosis personis, et locis, ex injunctæ nobis servitutis officio, assistere defensionis præsidio teneamur, illis tamen specialiùs, et efficaciùs adesse nos convenit, qui Sedi Apostolicæ immediatè subjecti, non habent præter Romanum Pontificem alium defensorem. Sanè dilectorum filiorum Abbatis, et conventus Monasterii Clunianensis, ad Romanam Ecclesiam nullo medio pertinentis, Matisconensis Diœcesis, necnon Abbatum, Priorum, et Decanorum, Monasteriorum, Prioratuum, et Decanatuum Cluniacensis Ordinis, et conventuum eorumdem conquestione percepimus, quod nonnulli Archiepiscopi, et Episcopi, Abbates, Priores, et alii clerici, et Ecclesiasticæ personæ tam Religiosæ quam seculares, necnon Duces, Comites, et Barones, milites, et Universitates, ac singulares personæ civitatum, et Diœcesum, ac partium vicinarum in quibus dictum Monasterium, et cætera Monasteria, Prioratus, decanatus, domus, et alia loca, et membra eidem Monasterio Cluniacensi subjecta consistere dignoscuntur, occuparunt, et occupari fecerunt domos, Ecclesias, grangias, molendina, decimas, obedientias, casalia, terras, vineas, possessiones, census, redditus, et proventus, jurisdictiones, et jura, ac nonnulla bona mobilia et immobilia ad dictum Cluniacense, et alia Monasteria sibi subjecta, necnon Prioratus, Decanatus, et domos et alia prælibata ejus membra spectantia, et ea detinent indebitè occupata, seu ea detinentibus præstant auxilium, consilium, et favorem: Nonnulli etiam partium diversarum qui nomen Domini in vacuum recipere non formidant, dictis Abbatibus, Prioribus et Decanis, et conventibus Monasteriorum, et Prioratuum eorumdem, in Ecclesiis, grangiis, molendinis, decimis, casalibus, castris, terris, jurisdictionibus, juribus, bonis, et rebus aliis ad Monasteria, Prioratus, et domos prædicta spectantibus multiplices molestias, et injurias inferunt et jacturas. Quare pro parte dictorum Abbatis, et conventus ejusdem Monasterii Cluniacensis nobis extitit humiliter supplicatum, ut cum valde difficile reddatur eisdem, et aliis Abbatibus, Prioribus, Decanis, et eorum membris, pro singulis querelis ad Apostolicam Sedem habere recursum, providere eis super hoc paterna diligentia curaremus. Nos igitur consideratione charissimi in Christo filii nostri Philippi Regis Francorum Illustris, super his rebus humiliter supplicantis, illo volentes adversus occupatores, detentores, præsumptores, molestatores, et injuriatores hujusmodi eis remedio subvenire per quod ipsorum compescatur temeritas, et aliis aditus committendi similia præcludatur, discretioni vestræ per Apostolica scripta mandamus. Quatenus, vos, vel duo, aut unus vestrum per vos, vel alium, seu alios, etiam si sint extra loca quibus deputati estis Conservatores, et Iudices, Abbatibus, Prioribus, Decanis, conventibus, et domibus, ac membris prædictis efficacis defensionis præsidio assistentes, non permittatis eosdem super præmissis, et quibuslibet aliis bonis, et juribus ad ipsos spectantibus, ab eisdem, et quibuscumque aliis, ipsis gravamina, seu damna, vel injurias irrogari; facturi ipsis, cum ab eis, vel eorum aliquo, seu Procuratore, vel Procuratoribus eorumdem, vel alicujus eorum fueritis requisiti, de prædictis, et aliis personis quibuslibet, super restitutione Prioratuum, decanatuum, Ecclesiarum grangiarum, castrorum, casalium, terrarum, possessionum, jurisdictionum, jurium, et bonorum immobilium, et mobilium, reddituum quoque, et proventuum et aliorum quorumcunque bonorum, necnon de quibuslibet injuriis, et molestiis præsentibus, et futuris in personis, et rebus ipsorum, in illis videlicet quæ judicialem requirunt indaginem, simpliciter, et de plano, sine strepitu, et figura judicii, in aliis verò, prout qualitas eorum exegerit, justitiæ complementum, occupatores seu detentores, molestatores, præsumptores, et injuriatores hujusmodi, necnon contradictores quoslibet, et rebelles cujuscunque status, ordinis, vel conditionis, etiam si Archiepiscopalis, vel Episcopalis dignitatis, extiterint, quandocunque, et quotiescumque expedierit, auctoritate nostra, per censuram Ecclesiasticam, appellatione postposita, compescendo: invocato ad hoc, si opus fuerit auxilio brachii secularis; Nonobstantibus fœlicis recordationis Bonifacii Papæ VIII. prædecessoris nostri, in quibus cavetur ne aliquis extra suam civitatem, et Diœcesim, nisi in certis exceptis casibus, et in illis, ultra unam dietam à fine suæ Diœcesis ad judicium evocetur; seu, ne judices, et conservatores, à Sede deputati prædicta, extra civitatem, et Diœcesim in quibus deputati fuerint, contra quoscunque procedere; sive alii, vel aliis vices suas committere, aut aliquos ultra unam dietam à fine Diœcesis eorumdem trahere præsumant, seu Quod de aliis quam manifestis injuriis, et violentis, ac aliis quæ judicialem indaginem exigunt, pœnis in eos, si secus egerint, et in id procurantes, adjectis, Conservatores se nullatenus intromittant: et tam de duabus dietis in Concilio generali, dummodò ultra tertiam, vel quartam dietam aliquis extra suam civitatem et diœcesim auctoritate præsentium ad judicium non trahatur, quam aliis quibuscunque constitutionibus à prædecessoribus nostris Romanis Pontificibus tam de Judicibus Delegatis, et Conservatoribus, quàm personis ultra certum numerum ad judicium non vocandis, et aliis editis, quæ vestræ possent in hac parte jurisdictioni, aut potestati, ejusque libero exercitio quomodolibet obviare seu: Si aliquibus communiter vel divisim à præfata sit Sede indultum; Quod excommunicari, suspendi, vel interdici, seu extra, vel ultra certa loca ad judicium evocari non possint per litteras Apostolicas non facientes plenam, et expressam, ac de verbo ad verbum de Indulto hujusmodi, et eorum personis, locis, ordinibus, et nominibus propriis mentionem, et qualibet alia dictæ Sedis indulgentia generali, vel speciali, cujuscunque tenoris existat, per quam præsentibus non expressam, vel totaliter non insertam vestræ jurisdictionis explicatio in hac parte valeat quomodolibet impediri, et de qua, cujusque toto tenore de verbo ad verbum in nostris habenda sit litteris mentio specialis. Cæterum volumus, et Apostolica auctoritate decernimus quod quilibet vestrum prosequi valeat articulum etiam per alium inchoatum, quamvis idem inchoans nullo fuerit impedimento canonico præpeditus, quodque à Data præsentium sit vobis et unicuique vestrum in præmissis omnibus, et eorum singulis ceptis, et non ceptis, præsentibus et futuris perpetuata potestas, et jurisdictio attributa, ut eo vigore, et ea firmitate possitis in præmissis omnibus ceptis, et non ceptis, præsentibus, et futuris, et pro prædictis procedere, ac si prædicta omnia, et singula coram nobis cepta fuissent, et jurisdictio vestra, et cujuslibet vestrum in prædictis omnibus, et singulis per citatioem vel alium modum perpetuata legitimum extitisset, constitutione prædicta super conservatoribus, et alia qualibet in contrarium edita non obstante. Datum Avenioni Idibus Aprilis, Pontificatus nostri anno secundo. Est et alia ejusdem Tenoris et datæ Conservatoria ab eodem Pontifice directa Abbatibus S. Rufi Valentinens. S. Andreæ Avenionens. et Trenorchiensi Cabilonens. Diœcesum.